
Hogyan érthetjük félre egymást? – Kommunikációs kihívások az online térben

Dolgozatomban az online kommunikációban előforduló félreértésekkel foglalkozom az emojihasználat vonatkozásában. A problematika vizsgálata több tudományterület számára is releváns lehet, én a kognitív pragmatika és a szemiotikai textológia felől közelítem meg a kérdéskört. Az említett diszciplínák a közlő és a befogadó közös jelentésképzésére helyezik a hangsúlyt, így segítségükkel sikeresen elemezhetőek a különböző kommunikációs szituációk (Tátrai 2011, Tolcsvai Nagy 2013, Petőfi S. 1988). A félreértést tartalmazó beszédszituációkat kétféleképpen lehet vizsgálni: egyrészt belső nézőpontból, amely esetében a figyelmi jelenet résztvevői értékelnek valamit félreértésként, vagy külső nézőpontból, amikor valaki az adott beszédhelyzeten kívülről nevez valamit annak (Tátrai–Ballagó 2020: 10). Saját kutatásomban az előbbi szempontból elemzem a problémát.
Dolgozatomban arra a kérdésre kerestem a választ, hogy melyek azok a tényezők, amelyek az emojihasználat félreértéséhez vezethetnek a chatkommunikáció során. Ezt kétféle módszer ötvözésével vizsgáltam. Először egy kutatói korpuszt állítottam össze, amelyben az adatközlők által beküldött chatbeszélgetések találhatóak. Majd egy kérdőívet készítettem, amely a korpusz adatai alapján problémásnak mutatkozó emojikat tartalmazta. Az életkorukat is megadó adatközlőknek arra a kérdésre kellett válaszolniuk, hogy mit fejeznek ki ezekkel a jelekkel.
A kérdőív és a kvalitatív korpuszelemzés eredményeinek összehangolásával láthatóvá vált, hogy az életkor, egy adott emoji használati gyakorisága és a hozzá kapcsolódó eltérő jelentés-, illetve funkciótársítások mennyiben befolyásolják a kommunikáció eredményességét. Továbbá a kutatói korpuszban olyan beszélgetések is voltak, amelyekben éppen az emojik hiánya akadályozta meg a kommunikáció sikerességét, ami tovább árnyalja a jelenség komplexitását.

